Okruzi Rumunije
Okruzi Rumunije (rumunski: județe) predstavljaju prvi nivo administrativne podjele Rumunije. Teritorija Rumunije podijeljena je na 41 okrug i grad Bukurešt, koji je u rangu okruga i ima poseban status. Najranija podjela Rumunije na okruge javlja se krajem 14. vijeka kada su Kneževina Vlaška, koja je obuhvatala današnju rumunsku južnu regiju Vlašku i Kneževina Moldavija bile podijeljene na județe tj. okruge. Najveći dio vremena otkad je uspostavljena moderna Rumunija 1859. sistem administrativne podjele uveliko je bio sličan francuskim departmanima. Sistem je mijenjan, pri čemu je broj okruga varirao od perioda prije Drugog svjetskog rata, kada je postojao 71 okrug, do 1968, kad ih je bilo 39. Trenutna teritorijalna podjela aktualna je od 1968, uz vrlo male izmjene, od kojih se posljednja dogodila 1997. Prema podacima popisa iz 2011, prosječna populacija rumunskog okruga iznosi 445.000 stanovnika, pri čemu je okrug Iași najmnogoljudniji sa 772.000 stanovnika, dok je okrug Covasna s približno 210.000 stanovnika najmanje naseljen. Prosječna površina okruga iznosi 5.809 km2. Najveći okrug je Timiș sa 8.697 km2, dok je najmanji Ilfov s površinom od samo 1.583 km2. Grad Bukurešt, koji se ne ubraja u okruge, ali ima isti status kao i okruzi, istovremeno je i najmnogoljudnija administrativna jedinica Rumunije (1.883.425 stanovnika) i površinski najmanja (228 km2). Okruzi su uglavnom nazvani po svom najvažnijem gradu, koji je ujedno i administrativni centar, ili po historijskom nazivu, odnosno toponimu, od kojih je najčešće naziv neke od rijeka.